
  
    

    
      

      
        
      
    
  


  


  


  Andrea Paráčová


  


  V moci havrana


  


  


  Elektronická kniha


  


  Copyright © Andrea Paráčová 2026


  Cover Illustration © Adobe Stock, M. Horňák


  


  ISBN: 978-80-8282-048-8


  Ďakujem svojej rodine za neustálu podporu.


  


  Ďakujem všetkým, ktorí svojimi cennými radami


  prispeli k vzniku tejto knihy.


  


  Za finančnú podporu pri vydaní


  ďakujem obci Teplička nad Váhom.


  [image: obrazok]


  Všetkým,


  pre ktorých nie je história


  len stránkou v učebnici dejepisu.


  Prológ


  


  Bolo po Troch kráľoch roku pána 1468. Za oknami vystrájala snehová búrka a pokrývala svet bielou prikrývkou. Vietor výskal a komínom sa snažil dobyť do kúrie zemana Juraja z Nededze.


  Jeho dcéra Zuzana si ten piskot nevšímala. Ani chlad, ktorý vial skrz zatvorené okenice.


  Natešená ukazovala matke Margite výšivku na obruse. Margita ju pochválila a s láskou pohladila po zlatistej hrive. Dievčina jej opätovala úsmev a s nadšením pokračovala v práci. Tento rok bude mať sedemnásť a chystá si výbavu. Myslela na svojho snúbenca, Gašpara Suňoga z Jasenice. Hoci odišiel s kráľom do cudziny, v mysli bol stále s ňou. Potajomky sa usmievala, potom však zvraštila čelo. S obavami pozrela von oknom. Či sa aj v Sedmohradsku čerti ženia? Je v poriadku? Kedy sa už vráti?


  V neveľkej sieni obloženej drevom pukotal oheň. Aj keď bol deň, vládlo v nej prítmie. Zuzana sa zahľadela do kozubu a pozorovala tancujúce plamene. Naraz ju z myšlienok vyrušil huriavk na dvore. Hlučné hlasy prehlušili i svišťanie víchrice. Tá akoby protestovala proti narušeniu pokoja u Nedeckých.


  Zuzana vyskočila z dreveného kresla, až malý vankúšik spadol na zem. Nevšímala si ho. Spolu s matkou sa ponáhľali k oknu. V chumelici mohli príchodiacich len ťažko rozoznať. Napokon zistili, kto to k nim ide. Pred dverami kúrie zastal Juraj Hatňanský s neveľkou družinou. Bol to Rafaelov otec, ktorému patrilo Budatínske panstvo.


  Obe ženy ovládlo nedobré tušenie. Rafael sa prednedávnom Zuzane dvoril, ona však dala prednosť jasenickému zemanovi. Šípili, že táto neočakávaná návšteva s tým súvisí.


  Hoci sa hostia na priedomí oprášili, na nohách doniesli dnu sneh. Juraj Hatňanský vstúpil do jedálne, nasledovaný siedmimi mužmi. Zuzana si na ich tváre matne spomínala z minuloročnej poľovačky na Bystrici. Pekné odevy a zbrane po bokoch svedčili, že sú to šľachtici.


  Hatňanský sa ani nepozdravil.


  „Idem z Jasenice,“ povedal jedovato.


  Margita ho neprivítala a s obavami mu skočila do reči:


  „Stalo sa niečo Matejovi?“


  Hatňanský na ňu prísne pozrel, ale viac jej pozornosť nevenoval. Osopil sa na Zuzaninho otca, Juraja z Nededze.


  „Práve som sa dopočul, že ste Zuzanu zasnúbili s tým Matejovým zasranom Gašparom!“


  „Gašpar nie je žiadny zasran!“ ohradila sa Zuzana.


  „Čuš, dievča!“ zahriakol ju. „Milý priateľu,“ adresoval zlostne jej otcovi. „Mám tu siedmich svedkov, ktorí odprisahajú, že ste Zuzanu sľúbili Rafaelovi. Zabúdaš na dohody?!“


  Zuzanin otec krútil hlavou. Od minulého roka mu pribudlo zopár sivých vlasov, ale inak to bol tridsaťpäťročný muž v plnej sile.


  „Ruku sme si na to nepodali a ani nič nesľúbili. Rafael sa Zuzany na jeseň vzdal.“


  „Dohody uzatvárajú otcovia, nie detiská. Spomeň si, ako si sa tešil, že sa tvoja dcéra stane Rafaelovou ženou. Vraj aká česť... Všetci vedia, že sem Rafael často chodieval. Vídali ich spolu... Chceš, aby som Zuzanu obvinil zo smilstva? Že je pobehlica?! Poženiem ju pred kráľa!“


  Zuzana aj s Margitou sa chystali niečo povedať, ale Hatňanský zvýšil hlas. „Prečo necháš ženy vstupovať do rozhovoru s chlapmi? Kto tu má slovo? Ty alebo Margita? Tak to aj dopadne, keď sa do mužských záležitostí zamiešajú baby!“


  Juraj kývol Margite. Nemohla nič povedať. Nechcela pred cudzími chlapmi ponížiť svojho muža. To by jej neodpustil. Vzala zdesenú Zuzanu za ruku a odviedla ju do spálne. Tam, v matkinom objatí, dievčina s hrôzou na duši čakala, ako to skončí.


  Keď po hádkach, upokojovaní a prípitkoch Hatňanský a jeho sprievod opustili kúriu, vtrhla Zuzana k otcovi do jedálne a vrhla sa mu k nohám. Objala ho okolo pása a rozplakala sa.


  Juraj obrátil do seba ďalší pohár vína. Tvár mal červenú. Margita nevedela, či od pijatiky alebo pokorenia, ktorého sa mu dostalo. Mlčala, bála sa spýtať.


  I. Návrat


  


  „Poďme, Arpád, rýchlejšie, rýchlejšie!“


  Gašpar Suňog z Jasenice mocnejšie popchol koňa. Uháňal cestou necestou popri zamrznutom Váhu v ústrety krajším a veselším záležitostiam. Chcel za sebou nechať všetky zážitky a spomienky zo Sedmohradska. Hrôzy vojny i únavu a strasti z dlhého putovania. Nedarilo sa mu. Podvedome stále cítil pach štipľavého dymu, vnikajúceho do útrob. Horúčavu požiaru, čo rozpaľuje zbroj. Husiu kožu a mrazenie na krku, keď smrť kosí na blízku. Ryk ranených mu hučal v ušiach a skaličené, skrvavené telá a odseknuté údy ho mátali v snoch.


  Dúfal, že návrat domov zacelí rany a jazvy na duši. Zatiaľ však pokoj nenašiel, hoci hornatá považská krajina otvárala materinskú náruč. Aj v mrazivom januári sa zdala rozprávkovo prívetivá. Najmä oproti hustým sedmohradským lesom, takým tmavým a tajomným, kde aj zver bola voľajaká iná. Divšia...


  Otca doma v Jasenici nenašiel. Len slúžka Jolana dákym svojím ženským zmyslom vycítila, že by sa mladý pán mohol navrátiť, tak zabila kapúna a upiekla ho. Ešte do poobedia Gašpar čakal, či sa predsa len Matej Suňog neobjaví, ale neobsedel. Trielil do Nededze.


  Neveľká nededzká kúria ho však vítala tichom a pustotou. Nikde ani nohy, hoci stopy v primrznutom snehu svedčili o živom ruchu počas dňa. Vráta veľkej brány ostávali zatvorené, veď bodaj by nie. Januárový večer už sadal na kraj a všetko poctivé sa schovalo vovnútri. Len psy zacítili cudzinca a dali sa brechať.


  Gašpar zatrieskal na bránu. Musel sa pousmiať. Pred necelým rokom sa tu takto zjavil po prvý raz. Vtedy privádzal raneného Sandrina Nedeckého z výpravy proti zbojníkom na Kysuciach a spoznal Zuzanu, Sandrinovu neter. Teraz dúfal, že ju zase konečne uvidí. Že jej prítomnosť zahladí krvavé spomienky.


  Psy štekali a na ich varovanie sa kúria otvorila. S lampášom vyšiel na priedomie zeman Juraj Nedecký so synčekom Jurkom v pätách.


  „Kto tam?!“ zrúkol.


  „Nuž kto by? Ja! Gašpar!“


  Jurko sa otočil a s vreskom trielil späť dovnútra: „Zuza! Zuza! Gašpar sa vrátil! Gašpar sa vrátil!“


  Gašpar Suňog sa ledva zvítal s Jurajom, keď z kúrie vybehla zlatovlasá dievčina v dlhej belostnej košeli. Len cez plecia jej matka stihla prehodiť vlnenú šatku. Bežala, priam letela a výskala. Skočila Gašparovi do náručia, on ju zdvihol, pobozkal na ústa a točil sa s ňou. Potom zastali, hľadeli na seba. Zuzana mala v očiach slzy a bolo vidieť, ako sa namáha, aby sa nerozplakala. Mocne ju objal. Bola preňho taká, aká sa mu zjavovala v snoch a predstavách. Usmievavá, krásna, s láskavými očami a šťavnatými ústami. Nevšimol si, že pochudla od starostí, čo si robila. Vo vlasoch mala presne tie hodvábne stuhy, ktoré jej kúpil na žilinskom trhu.


  A rovnako ako vtedy, takmer pred rokom, kričala Zuzanina matka Margita z verají: „Nože poďte dnu, vy pochábli!“


  Zuzana sa nemohla na Gašpara vynadívať. Zdal sa jej akýsi plecnatejší. Vrátil sa mladý muž s ošľahanou tvárou. Čierne vlasy, o čosi dlhšie ako pri poslednom stretnutí, mu siahali po plecia. Aj v kútikoch jeho temnomodrých očí pribudlo zopár vrások. Obskakovala ho, nevedela, čo mu skôr ponúknuť. Či teplý vývar, alebo kravské mäso s omáčkou z lanského chrenu a sušených slivák či hrachovej kaše, dobre omastenej, alebo chlieb a syr.


  Snažila sa oddialiť chvíľu, keď bude musieť povedať neblahú novinu.


  Gašpar sedel pri blkotajúcom kozube v izbe voňajúcej čerstvým jedlom. S pohárom lahodného vína cítil konečne ozajstnú radosť z návratu z cudziny a teplo domova.


  V Sedmohradsku mu myšlienka na toto krásne žieňa pomáhala čeliť námahe a nebezpečenstvu. Nútila ho prežiť. S postupujúcou jeseňou vtedy pribúdalo dažďa a prívaly z búrok, čo sa nečakane rútili z kopcov, odnášali celé vozy. Premočeným vojakom voda stekala z ťažkých plášťov nasiaknutých mokrotou. Zem pod nohami ločkala a od hlavy po päty zanesení blatom sa brodili rozmočenou krajinou. Potom prišla zima a fujavica v karpatských priesmykoch vyvracala lesy, snehové vločky bodali ako milióny ihiel a mráz pálil kožu.


  Vtedy Gašpara poháňala túžba znovu Zuzanu uvidieť. Šatku, čo od nej dostal minulý rok, nikdy nesňal z krku. A hoci levanduľová vôňa z nej dávno vyprchala, dodávala mu pocit spojenia.


  Zuzana nebola schopná slova. Toľkokrát si predstavovala túto chvíľu! Ako sa jej Gašpar vráti. Živý a zdravý. A ako mu bude musieť povedať, že sa nemôžu vziať...


  Lež teraz, keď tu sedel, nebola schopná o tom hovoriť. Iba potajme prehĺtala hrču v krku.


  Zuzanini rodičia mu s neskrývaným smútkom na tvári ulievali.


  „Tak, synak, konečne si sa vrátil.“


  Juraj si povzdychol a zdvihol peknú čiašku zo zeleného skla. Obrátil dno a vypil mok na dodanie odvahy. Nevedel ako začať, tak hosťa vyzval: „Nože, porozprávaj, či kráľ Matej zatočil s povstalcami!“


  Gašpar sa na okamih zamyslel a začal rozprávať:


  „Veru zatočil. Rázne a tvrdo. Boli sme ako smršť, ktorá zmietla vzbúrencov. Pri meste Kluž ich čakalo okolo štyridsaťtisíc. Táborisko sprisahancov bolo také rozľahlé, že niektorí naši vojaci takmer pustili do gatí. Velitelia odhovárali jeho veličenstvo od riskantného útoku. On si však nedal poradiť. Skoro ráno, asi v polovici septembra, povstalci ešte spali...“


  Odmlčal sa, akoby sa vrátil k šoku, ktorý zažili, keď videli silu nepriateľa. Ohromení sledovali moc, akú sa neprajníkom kráľa Mateja podarilo nazhromaždiť. V duchu sa spytovali, či je vôbec možné ju poraziť. Uvedomil si vtedy, že sa nemusí vrátiť domov. Že jeho zabité telo môže ostať nepochované v cudzej krajine. A jeho duša bude navždy blúdiť a smútiť za strateným životom.


  Nedeckí ho neprerušovali, iba mlčky počúvali. Ticho narúšal len praskot dreva v kozube. Pokračoval: „Strážne ohne dohárali. Kráľ dal znamenie, zatrúbili rohy a nasledoval útok. Tvrdý a neúprosný. Z prekvapenia, že sa v Kluži zjavil panovník Uhorska, sa povstalci nevedeli spamätať.“


  Juraj Gašparovi opäť ulial. Zuzana ho viac pozakrývala teplou vlnenou prikrývkou a prihodila do kozuba poleno. Malý Jurko sedel na malej trojnožke pri Gašparových nohách a hltal každé jeho slovo.


  „Vybavuje sa mi smrad síry, rachot diel,“ rozprával sťažka. „S Jankom Podmanickým sme bojovali po boku Pavla Kinižiho. Priznám sa, dodávalo mi to väčšiu istotu. Náš oddiel prežil celý, okrem pár škrabancov sme vyviazli bez vážnejších zranení. Naozaj, ako by nás sám Pánboh ochraňoval. Mnohí také šťastie nemali. Na obed Kluž otvorila svoje brány. Sedmohradský vojvoda pokľakol pred kráľom. Lež pokorenie Sedmohradska ešte len prichádzalo. Kráľ Matej mnohých omilostil, mnohým však vzal všetko. Život aj majetky. Postupoval krajinou a súdil. Na niektorých, čo ušli, vyhlásil hon. To najhoršie nás ešte len čakalo...“


  Opäť stíchol. Myslel na to, ako už víťazstvo patrilo im a on sa úprimne tešil, že žije. A že sa navráti domov. Zuzana si isto chystá výbavu.


  Kráľ Matej sa však rozhodol potrestať podnecovateľa povstania, moldavského vojvodu Štefana. Gašpar bol sklamaný. Akoby oddialením návratu mohol niečo zmeškať. Akoby mu niečo utekalo. Hneval sa. S myšlienkou, že ich za hranicami Sedmohradska nič dobré nečaká, otravoval svoje okolie. Nedobré tušenie ho sprevádzalo po celú strastiplnú cestu. Mal pocit, že mu brnia kosti. Janko sa priateľovi vysmieval, že mu tuhne akurát medzi nohami a túžba po Zuzane mu udiera do hlavy. To ale Nedeckým nevravel.


  „Putovali sme do Moldavska, dobýjali a vypaľovali,“ pokračoval. „Zastali sme v meste Baia. Nepáčilo sa mi... Obyvatelia síce vítali kráľa ako osloboditeľa, ale komory, maštale a chlievy mali prázdne. Vraj ich vojvoda Štefan olúpil. Mesto vo mne vzbudzovalo čudné pocity, bránilo mi slobodne dýchať. V ten večer som nemohol zaspať. Janka som tým rozčuľoval. Nadával, nech prestanem kuvikať. Šiel som sa teda prejsť. Kiniži ma zhaltoval, vraj kam som sa vybral. Že sa mám vychrápať, ktovie kedy si opäť ľahnem. Nuž som mu povedal, čo cítim. Ani čo by niečo neblahé viselo v tom tmavom nočnom vzduchu. Najskôr ma nechcel pustiť, až zase nebodaj čosi nevyvediem...“


  Gašpar nevinne pokrčil plecami a Margita aj s Jurajom si s úsmevom povzdychli. Napil sa a hovoril ďalej: „Rozhodol sa ísť so mnou. Mesto bolo spočiatku tiché, naraz sme však počuli buchot. Ako keď niečo spadne, šuchne na zem z výšky. Potom štrngla oceľ o oceľ a z južnej strážnej brány vyšľahol oheň. Našťastie, mal som roh. Začal som trúbiť odušu, dobre, že mi nepukli pľúca. A tak začalo peklo.“


  Gašpar rozprával a opäť všetko prežíval. Slová ho prenášali do ďalekej nepriateľskej cudziny. Spomienky boli príliš čerstvé a rany na duši sa nezhoja za pár týždňov. A možno nikdy. Možno sa niekedy stanú len letmou zahmlenou pripomienkou, ale teraz nie.


  Len pred Nedeckými svoj bôľ nemohol ukazovať. Nechcel, aby si mysleli, že je slaboch.


  Gašpar hovoril, ako vyburcoval Uhrov. Spomínal. Všetky udalosti mal pevne vryté do pamäti. Kým sa požiar stihol rozhorieť, Kinižiho vojaci boli narichtovaní a postupne varovali ostatných. Plamene pomaly olizovali kamenné múry mesta Baia a rozpaľovali ho. Šplhali po drevených stenách, plotoch a strechách. Menili mesto na ohnisko, z ktorého sa nedalo ujsť.


  Keď sa Matejova stráž aj s kráľom ocitla na neveľkom námestí, prekvapil ju nečakaný útok vojvodu.


  Ulice zaplavili moldavskí vojaci.


  Nastal chaos, pri ktorom sa snažili ochrániť kráľa. Bojovali dobre, presekávali si cestu.


  Gašparovi napriek horúčave behal po chrbte mráz. Obzrel sa. Veža kostola bola v plameňoch. Vedel, že sa onedlho zrúti. Hulákal, ale v bojovom hukote nebolo počuť vlastného slova. Aj teraz mu pomohol roh. Ručal na ňom zo všetkých síl, kým Kiniži s ostatnými nepochopili jeho varovanie. Odpratali sa stade včas. Aj s raneným Matejom.


  Lež nie každý mal šťastie. Navôkol sa povaľovali telá uhorských vojakov. Mnohých poznal. Vedený prozreteľnosťou sa práve poberal na odchod či skôr útek, keď naraz zbadal palatína uhorskej krajiny Michala Orsága, ako bojuje o život. Bez koňa, s dochádzajúcimi silami, obkľúčený Moldavcami. Vrátil sa poňho. Uštedril zhora so sedla svojho Arpáda niekoľko sekov dorážajúcim nepriateľom a pomohol Orságovi nasadnúť za seba. Spolu sa predierali a presekávali úzkymi uličkami, prenasledovaní valiacimi sa sutinami zrútenej kostolnej veže. Cestu im zahlcovali Moldavci a prach, v úniku bránili plamene a prekážkou boli ranení a mŕtvi. Dlažba sa zmenila na klzkú krvavú kašu. Horúčava bola čoraz mohutnejšia a oheň sprevádzal štipľavý dym.


  „K bráne, synak, k bráne!“ hulákal palatín.


  Gašpar ho však nepočúval.


  „Čo to stváraš?!“ kričal s hrôzou Orság.


  Nejaký pud viedol Gašpara na východ, kde mesto obtekala Moldava.


  Rieku sa im podarilo prekonať. Gašparov kôň Arpád nevedel vyniesť oboch mužov na vysoký breh, tak zoskočili do vody. Mladému zemanovi sa zdalo, že oceľ zbroje zasyčala. Z Moldavy ich ratovali Uhri, ktorí sa tu zhromažďovali a posielali nepriateľom pozdravy v podobe šípov. Obaja klesli na kolená a vykašliavali sadze.


  


  „Nože ho už nechajte!“ vykríkla naraz Zuzana.


  „Také strašné veci!“ klesla na kolená. „Prečo tam Rafael nezostal?!“ zvolala zúfalo.


  Margita ju okamžite okríkla:


  „Zuzana, prestaň!“


  „Je to pravda!“


  Dievča sa už neudržalo a horko sa rozplakalo. Zadúšalo ju, slzy jej zaliali tvár a nedali sa zastaviť.


  Gašpar nechápal. Ohromený pozeral na Nedeckých a nechápavo hlesol:


  „Rafael sa vrátil. Živý. Dokonca šťastný a spokojný. Aj Ján. Šli sme spolu, každý domov. Včera sme sa rozlúčili...“


  Juraj mlčky vyzval Gašpara, nech nastaví čašu. Pomaly do nej ulieval červeného vína, akoby chcel oddialiť chvíľu, čo mala nastať.


  Oheň praskal a do ticha sa ozýval Zuzanin srdcervúci plač. Margita sa ju ani nesnažila utíšiť, len držala dcéru v náručí.


  Gašpara premkol hrozný pocit. Vedel, že sa niečo prihodilo. Spýtavo hľadel na Juraja.


  Zuzanin otec sa napokon odhodlal.


  „Rafael za to nemôže. Jeho otec, starý Juraj z Hatného, Zuzanine odmietnutie neuniesol. Nemieni ho brať na vedomie. Je pravda, že ešte kým si sa zjavil ty, chlapče, v podstate sme Zuzanu a Rafaela chceli spojiť. No to asi vieš. Rafaelov otec považuje Zuzkine odmietnutie za porušenie sľubu. Pošliapanú česť. Rozhodne to nechce nechať len tak. Je si istý, akoby mu jeho veličenstvo bolo zaviazané. Nie je s ním rozumná reč. Neviem, čo robiť. Priznávam, som v koncoch.“


  Gašpar sa nezmohol na slovo.


  Juraj pokračoval: „Prišiel aj so svedkami, ochotnými odprisahať, že sme Zuzanu sľúbili Rafaelovi. Nuž netvrdím, že to nie je pravda, ale Rafael sa jej sám vzdal. Jeho otec to nemieni akceptovať. Vyhráža sa mi. Chce nás hnať pred súd. Odškodné, ktoré žiada, nie som schopný zaplatiť. Zo Zuzany mieni spraviť pobehlicu. A čo je najhoršie, včera prišiel s listinou od kráľa. Kráľ v nej nalieha na tento sobáš pre zásluhy Hatňanských a odvoláva sa na staré dohody medzi mnou a Rafaelovým otcom. Viem, že panovník je Hatňanskému zaviazaný - kvôli veľkej sume peňazí, ktoré kráľovi poskytol. Navyše, Hatňanského služobník pomáhal dať do poriadku kráľovskú pokladnicu. Nemôžem nič robiť. Odpusť mi. Nechápem, prečo je Hatňanský taký tvrdohlavý...“


  Vysilená Zuzana vzlykala Margite v náručí a Juraj len smutne hľadel do kozuba.


  Gašpar nedokázal vstrebať túto správu. Nemohol uveriť. Sklamanie ho načisto omráčilo. Ako sa to mohlo stať?! Všetka túžba prežiť kvôli tomuto krásnemu stvoreniu bola daromná.


  Čas sa zastavil. Hrôzy, ktoré prežil, sa opätovne vyplavili zo skrytých zákutí mysle a vyškierali sa jeho snom. Pot a krv, obchádzajúca smrť a mŕtvolný pach, proti poslednému zvyšku síl a krásnej odmene v podobe Zuzany. Pre ňu bojoval ďalej. Nemohol sa vzdať, lebo jej zúfanie by ho prenasledovalo i v hrobe.


  Načo to bolo dobré... Márnosť nad márnosť. Sedel a zízal do čiašky s nehybnou hladinou červeného vína, ktorá sa naraz rozčerila. Padla do nej slza z jeho vlastného oka. Rýchlo si pretrel tvár a nadýchol sa. Preboha, je chlap! A vybaví to chlapsky! Postavil sa na odchod a chcel trieliť rovno za Rafaelom. Už nebude milosrdný! Nikdy!


  Treskot na bránu mu však zabránil v okamžitom odchode.


  Juraj na chvíľu vyšiel a späť sa nevrátil sám. Doviedol hosťa. Robustný muž s neposlušnými kučerami padajúcimi do čela, s ostrým nosom a výraznými lícnymi kosťami, na tvári so zahojenou jazvou, sa usmieval od ucha k uchu.


  „Tak si to predsa ty, bratku!“ Sandrin Nedecký roztvoril náruč a zarazil sa. Atmosféra v izbici bola ponurá, a keď videl plačúcu Zuzanu schúlenú na dlážke v Margitinom materinskom náručí, Gašpara len mlčky objal.


  Ten sotva stihol hlesnúť: „Ako...?!“


  „Som žilinský mestský kapitán, zabudol si? Okolo mesta neprekĺzne ani myš, nieto ešte nejaký ozbrojenec. Vidím, že už vieš...“


  Juraj ho predbehol.


  „Práve sme mu to oznámili.“


  „Prepáč.“ Chytil Gašpara za rameno. „Som tak pohltený vlastnou radosťou, až sa mi marí, že aj všetci navôkol musia byť šťastní. Viem, čo sa deje a mrzí ma to.“


  Juraj vysvetľoval:


  „Sandrin a Mária sa budú na Hromnice brať.“


  Gašpar mlčal. Pichla ho žiarlivosť, no vzápätí sa zahanbil. Sandrin si zaslúži všetko šťastie sveta, je to dobrý chlap. Len...


  Mestský kapitán potichu povedal:


  „Myslel som, že nám so Zuzkou pôjdete za svedkov.“


  Zuzanine vzlyky opäť prepukli v divoký plač. Všetci mlčali, Juraj poulieval. Aj malý Jurko sa rozfňukal. Sandrin ho vzal na ruky.


  Gašpar sa zamyslel.


  „A ja som myslel, že oslávim aj môj sobáš.“


  To už sa Zuzana vytrhla Margite a objala ho. Pritískala sa k nemu, on k nej a tuho sa držali. Akoby ich už nikdy nikto nemal od seba odtrhnúť. Nik z prítomných nemohol v tom mladým zabrániť, ani ich nijak utešiť.


  Oheň praskal a nededzkou kúriou sa niesli smútok a bezmocnosť.


  Gašpar si dievčinu posadil na kolená, ona mu zaborila tvár do tmavých vlasov a chcela takto ostať navždy.


  Margita sa v rozpakoch pokúsila protestovať.


  „To sa nepatrí...“


  Juraj však svoju ženu zahriakol:


  „Kuš, žena! Nechaj ich chvíľu!“


  Izbicu osvetľovalo svetlo z kozuba a plamene lojových sviečok. Ich temná žiara umocňovala clivotu. Margita tiež tíško posmrkávala. Zuzanin smútok ju bolel. Sandrin utešoval malého Jurka, no nevydržal to. Chcel obrátiť pozornosť inam.


  „Tak, a čo teraz, bude konečne mier?“ spýtal sa.


  Gašpar nemal chuť hovoriť. Stískal dievčinu, hladil ju po dlhých vlasoch. Na krku cítil jej dych. Túžil s ňou byť, sám, vzdialený od všetkých strastí sveta.


  Nechcel priateľa len tak odbiť. Odkašľal si. Hlas mal zastretý a slová sa mu neľahko drali na jazyk.


  „Nuž neviem, bratku. Čosi sa chystá. V Budíne si striedajú kľučky vyslanci pápeža, cisára Fridricha, českého kráľa. Taktiež olomouckého i vratislavského biskupa a pánov Zelenohorskej jednoty. To sú tí, čo Jurajovi Poděbradskému vyhlásili vojnu. Myslím, že kráľ Matej sa čoskoro pasuje nielen do úlohy ochrancu kresťanstva pred Osmanmi, ale i pred českým heretizmom.“


  „Nemal by sústrediť sily na boj proti tým pohanským psom?“ čudoval sa Sandrin.


  „To si myslia i niektorí uhorskí páni. Iní však stoja pri Matejovi. Medzi nimi aj pán Ladislav Podmanický s Blažejom.“


  „Nazdávaš sa, že bude vojna?“ zaujímal sa Juraj Nedecký.


  „Neviem. Panovník Čiech a Moravy sa naozaj zaujíma o Matejove zdravie, lebo bol v Moldavsku dosť vážne ranený. Neustále apeluje na uhorského kráľa, pripomína mu svoju pomoc proti Turkom i lojalitu, keď odišiel do Sedmohradska. Kráľ Juraj mohol povstalcov podporiť alebo vpadnúť do Uhorska. Lenže jeho veličenstvo si kladie stále nové a nové podmienky. Myslím, že český kráľ ich nikdy neprijme.“


  Zuzana sa z Gašparovho náručia nepohla. Túlila sa k nemu, zrejme naposledy vo svojom živote. Rodičia ju nechali, od zajtra už bude všetko inak. Stane sa snúbenicou Rafaela z Hatného. No dnes sa ešte s Gašparom rozlúči nevinným objatím, po ktorom ráno ostane len smutná spomienka.


  Spať sa pobrali až pred svitaním.


  Gašpar na dobrú noc Zuzanu objal a nechcel pustiť. Juraj mu musel položiť ruku na plece.


  Keď si so Sandrinom napokon ľahli v malej izbici, priateľ mu povedal:


  „Nevzdávaj sa. Verím v teba. Nepochybujem, že dokážeš zvrátiť tento osud!“ Štuchol do Gašpara, otočil sa a začal chrápať.


  Gašpar nemohol zaspať. Všetky myšlienky smerovali k jedinej bytosti na zemi, v tej chvíli takej blízkej i vzdialenej. Hľadel do stropu, kde v tmavej noci tušil drevené trámy. Všetko sa mu zdalo zbytočné. Načo toľko riskoval, aby sa vrátil živý?! Hneval sa na Rafaela, na kráľa, na celý svet. Zlosť sa stupňovala, spánok neprichádzal. Krátke driemoty prinášali nočné mory v podobe mŕtvych ohorených tiel, brániacich Zuzane s krásnou svadobnou partou na hlave, aby k nemu prišla. Zas precitol a rozhutoval, čo spraví prvé. Spriadal plány a rozhodoval, či najskôr zabije Rafaela, či sa bude ponáhľať za pánom Ladislavom, za kráľom alebo...


  Za palatínom!


  Áno, pôjde za Michalom Orságom a poprosí ho o pomoc. Snáď Orság nezabudol, že mu Gašpar zachránil život! Spásonosný nápad na chvíľu zapálil iskierku nádeje. Noc sa už nezdala taká temná a nebolo to len vychádzajúcim slnkom.


  Ráno vstali všetci s ubolenou hlavou i dušou. S novým dňom však svitla i nádej na zvrátenie osudu. Keď sa Gašpar so Zuzanou lúčil, pohladil ju po tvári.


  „Neboj sa. Spravím všetko preto, aby sme boli spolu!“


  „Rafaela si nevezmem! Nikdy. Prisahám!“ odvetila vážne.


  Naposledy ju objal a pobozkal. Vášnivo, nehľadiac na Margitu, ktorá sa práve prekrižovala a objala so svojím mužom.


  


  Gašpar cválal domov. Keď míňal hrad Budatín, niečo ho volalo odbočiť z cesty a staviť sa tam.


  Prešiel po drevenom moste cez vodnú priekopu. Bránu našiel otvorenú. Na nádvorí sa povaľovali otesané trámy, vežu obklopovalo vysoké lešenie. Zívajúci ľudkovia sa ozbrojenému jazdcovi pratali z cesty. Rozhliadol sa. Nad zvyškami starého muriva sa týčila chudá postava a hľadela do diaľky. Okamžite ju spoznal. Rafael!


  Zoskočil zo svojho Arpáda. Plný zlosti tasil tesák a takmer sa rozbehol.


  Rafael sa otočil a zbadal ho. Ostal pokojný a svoj pohľad opäť obrátil k Váhu.


  Gašpar prihrmel k nemu. Nahnevaný na celý svet mal chuť zaťať mu do krku, prípadne ho aspoň riadne udrieť do tváre. Lenže nemohol. Počas bojov v Sedmohradsku sa takmer spriatelili. Neboli si nejak blízki, ale navzájom sa rešpektovali a vážili jeden druhého. Pre to, čo sa stalo vlani. Pre Zuzanu. Gašpar dal vtedy Rafaelovi šancu získať si ju pre seba, a ten keď neuspel, sa dievčaťa vzdal. Na to sa nezabúda. Nikdy. Preto Gašpar len bezmocne kopol do kameňa zo starého múru, čo sa kedysi týčil nad Váhom. Kameň sa s hrmotom zošuchol do rieky, akoby protestoval voči takémuto neprístojnému správaniu. Mladý Suňog fučal od jedu, no nevravel nič.


  „Mám to tu rád. To miesto je magické,“ prehovoril Rafael prvý a ukázal smerom k zamrznutej rieke. „Musíš prísť na jar alebo v lete. Váh vtedy ticho plynie, pod vyvýšeninou, na ktorej stojíme, sa doň vlieva Kysuca. Ich spoločné vody sa krútia a šumia v čudesnom tanci, vlnky sa prevaľujú, niektoré lenivo, iné rezkejšie. Spievajú pieseň, ktorú rád počúvam.“


  „Kvôli tomu som neprišiel,“ odsekol Gašpar hrubo.


  Rafael akoby si ho nevšímal.


  „Vždy som chcel zahliadnuť vodníka, čo tu vraj býva. Už ako dieťa som behal po zrútených hradbách, dokonca som na neho číhal aj po nociach. Niekedy sa mi zdalo, že už-už niečo vidím, no väčšinou len z močiarov vyletel dáky vyplašený vták.“ Mladý muž sa smutne usmial. „Som tu rád,“ povedal a hľadel do rieky. „Voda upokojuje moju myseľ. Predstavujem si, kam až tečú tieto vody a snívam, ako vyzerá more... Možno namiesto bojovania som sa mal dať na cestovanie. Nechcem o to prísť...“


  Gašpar nerozumel. Hatňanský si povzdychol.


  „Otec ma vydedí. Už som ho neposlúchol, keď som šiel do Sedmohradska. A teraz, ak si nevezmem Zuzanu, prídem o všetko. Nechápem, prečo tak vystrája. Možno... Možno je to kvôli tomu nášmu sporu z mladosti. Neviem zmeniť jeho názor.“


  „Nevieš alebo nechceš?!“ spýtal sa Gašpar tvrdo.


  „Nedokážem! Vieš, že som pre teba i Zuzanu urobil, čo som mohol. Nie som schopný viac čeliť otcovmu hnevu. Môžeš ma vyzvať na súboj. Môžeš ma i zabiť. Nepomôžem ti. Je to na tebe...“


  Gašpar vedel, že sa musí ponáhľať do Budína.


  II. Odmena


  


  Do komnaty budínskeho hradu sa dobýjalo svetlo, no deň bol ponurý a zamračený. Chmúrna atmosféra vládla i vo vnútri.


  Kráľ Matej sedel vo veľkom kresle s obviazanou nohou. Šíp, ktorý mu v Moldavsku uviazol v stehne, sa nik neodvážil vybrať. Už sa cítil dobre, a našťastie pre Gašpara nebol dostatočne silný, aby vyskočil na rovné nohy a mladého vojaka vyfackal. Zúril.


  Gašpar pred ním stál so sklonenou hlavou a hľadel do zeme. Jeho šťastný svet sa mu v posledných dňoch obrátil naruby. Žiadna z vyhliadok, ktoré sa mu naskytli, nebola radostná.


  Po návrate do Budína mienil vyhľadať palatína. Aj Michal Orság sa po ňom vypytoval a chcel ho čím skôr vidieť.


  Mladý vojak nemohol tušiť, že palatín, naplnený nevýslovnou vďačnosťou za záchranu života, si zaumienil, že ho ožení so svojou mladšou dcérou Barborou. Keď Gašpara nemohol nájsť, zveril sa s touto myšlienkou rovno kráľovi.


  Kráľ bol síce prekvapený palatínovým odhodlaním dať Barboru práve jasenickému zemanovi, no bol si dobre vedomý Gašparových zásluh pri prepade Moldavcov. Mladý Suňog vyburcoval tábor – aj sám Kiniži Matejovi potvrdil, že to bol Gašpar, ktorého neblahé tušenie pomohlo varovať Uhrov pred úplným nočným prepadom. A tá kostolná veža! Matej vedel, že keby niet mladého zemana, skončil by pod troskami. Nebol by už uhorským kráľom, ale len kôpkou popola. Palatín tiež. Takže sobáš Gašpara a Barbory privítal.


  Teraz však Gašpar stál pred kráľom i udiveným palatínom.


  Matej zúril.


  „Zasnúbený, nezasnúbený... Zuzana si vezme Rafaela z Hatného! Je to dohodnuté, neustúpim. Rafaelov otec pre mňa veľa urobil. Okrem toho má v rukách dôležitý hrad na pohraničí kráľovstva. Nastávajú ťažké časy a potrebujem, aby mi zachoval vernosť. Tú mi dokázal aj istými službami. Navyše, môj vojak sa chcel ženiť bez môjho vedomia?!“ hulákal.


  „Veličenstvo, ráčte odpustiť! Keď sme sa zasnúbili, patril som pod jeho milosť pána Ladislava Podmanického. Myslel som, že každý vie, čo cítim k Zuzane. Chcel som vás prosiť, aby ste nám to dovolili...“


  „No bodaj by sme zabudli na minulú Veľkú noc! Aj keby to bolo tak, ako hovoríš, ľudia sa predsa neberú z lásky! Chumaj sprostý! Sobáše dohadujú otcovia! Láska príde potom. Manželia sa musia milovať! Tak káže Pán Boh! Už som rozhodol! Vezmeš si Barboru! Je to pre tvoje dobro! Pocta, ty hlupák!“ zúril kráľ. „Nik príčetný by takúto ponuku neodmietol. Tak nechci, aby som si myslel, že si úplný blázon. Lebo takí blázni, navyše bez ambícií, nemajú v mojich službách čo hľadať!“


  Palatína Gašparov postoj k jeho veľkorysej ponuke trochu mrzel. Ten chlapec by mal byť vďačný! No hnevať sa na neho nemohol. Vedel, že keby nebolo jasenického zemana, zomrel by v Moldavsku smrťou nie príliš príjemnou. Ležal by smrteľne zranený medzi toľkými mŕtvymi. Plamene by sa pomaličky plazili, rozpaľovali by zbroj, dotýkali sa jeho šiat a kože, olizovali ho, ochutnávali a napokon úplne strávili a pohltili. Sám by sa v príšerných bolestiach zmenil na uhoľ. Táto predstava ho ešte stále budievala zo snov. Gašpar, hoci mu palatín nikdy neprejavil štipku náklonnosti, riskoval a akoby zázrakom ho vyniesol z horiaceho pekla. Na dotyk smrti letiacej im za pätami nikdy nezabudne.


  Veď uvidí, čo sa bude dať robiť. Možno si Gašpar uvedomí, že byť palatínovým zaťom niečo znamená. Dá mu čas. Ten chlapec má niečo do seba. Niečo, čo predtým nevidel. Minulý rok na Bystrickom hrade bol pre neho fafrnkom, neposlušným a vzdorovitým. Lež teraz za jeho svojhlavosťou videl skôr odvahu, odhodlanie a silu presvedčiť o vlastnej pravde. Veď len vďaka tvrdohlavosti to dievča vtedy na Bystrici prežilo. Pre Barboru, jeho milované dieťa, na ktoré si brúsia zuby toľkí šľachtici, by bol dobrým mužom. Škoda. Jasenického zemana si však zastal.


  „Veličenstvo, je mi ľúto, že Gašparovi spôsobujem problémy. Nevedel som o jeho záväzku k panne Zuzane,“ hlesol Orság a obrátil sa k mladíkovi. „Odpusť, chlapče, že idem zhurta s takouto ponukou. Dám ti čas na premyslenie. Prípadne nájdem iný spôsob, ako sa ti zavďačiť za záchranu života...“


  „Vaša milosť!“ ohradil sa jasenický zeman. „Konal som si len svoju povinnosť!“


  Palatína dojímala Gašparova úprimnosť.


  Matej sa však tak ľahko obmäkčiť nedal. Mal toho už dosť a zrúkol na Gašpara: „Prac sa mi z očí! Ten sobáš bude a zmizni už!“


  Matej nahnevane fučal v kresle a hromžil popod fúzy. Hm, láska... Spomenul si na svoju prvú ženu. Katarína, dcéra českého kráľa Juraja, bola pekná, krehká a mladučká. Keď bol v Prahe v zajatí, sobáš sa nemohol uskutočniť pre jej mladý vek. Proste sa dohodlo, že sa vezmú, lebo tak si to vyžadovali záujmy oboch krajín. Či bol vtedy zaľúbený, tak ako Gašpar do Zuzany? Vie vôbec, čo to znamená? Odišla zo sveta príliš skoro... V duchu sa trpko uškrnul. On sa predsa zaľúbi do každej peknej ženy! A dcéru poľského kráľa či branderburského vojvodu by si vzal, hoci by mala len jednu nohu alebo tvár poďobanú od kiahní.


  


  Gašpar sa šuchtal chodbami budínskeho paláca, krvi by sa mu nedorezal. Ktosi ho zrazu schytil.


  „Jezu Kriste! Chlapče, čo je s tebou?!“


  Zbadal pred sebou ustarostenú tvár Ladislava Podmanického. Vzdychol si.


  „Zuzana si vezme Rafaela a mňa chcú oženiť s palatínovou dcérou.“


  „Barborou? No to je poriadna česť, Gašpar, blahoželám!“ Dobre, že ním Ladislav nezatriasol.


  Jasenický zeman nechápavo hľadel na svojho bývalého veliteľa. „Ja milujem Zuzanu!“


  „Och,“ zostal pán Bystrického hradu zaskočený. „Áno, veď ja predsa viem. Mrzí ma to, ale takto to bude pre teba lepšie.“


  Gašpar mlčal. Ladislav prevrátil oči. „Chlapče, no tak! Uvedomuješ si, aké možnosti sa ti otvárajú?“ dohováral mu.


  Gašpar len ticho šepol: „Ja inak nemôžem.“


  Ladislav sa poškrabal za uchom a zamyslel sa.


  „Si si istý?“ spýtal sa po chvíľke bystrický pán. Gašpar prikývol.


  Ladislava akoby čosi osvietilo a začal ho rázne ubezpečovať: „Nuž, nič sa neboj! Si ako môj syn, mám za teba zodpovednosť. Prihovorím sa za teba. U jeho veličenstva i Rafaelovho otca.“


  Potľapkal mladíka po pleciach. „Sľubujem!“ dušoval sa kráľovský veliteľ a rezko odkráčal do kráľovských komnát.


  


  Ján Podmanický čakal Gašpara na nádvorí a vyškieral sa na slúžky, nosiace vodu do kuchyne.


  Ten sa ešte stále zmätený zveril priateľovi:


  „Predstav si, bratku, nielenže som jeho veličenstvo neobmäkčil, ešte mám byť palatínovým zaťom...“


  „Čože?!“ zrúkol prekvapený Ján.


  Gašpar dvihol bezmocne ruky.


  „Čo, čo to znamená?“ nechápal priateľ.


  „Že si mám vziať jeho dcéru, Barboru,“ odvetil Gašpar smutne.


  Ján otvoril ústa a vyvalil na neho okále. Akoby mu až po chvíli došlo, čo vlastne povedal.


  „Je to možné? A čo Zuzana?! Och, bratku...“


  Vyjavene zízal na priateľa. Zamračil sa, zdalo sa, že tuho premýšľa. Potom akoby sa spamätal. „Teda, Gašpar, to je vec! Blahoželám! Palatínov zať! Fíha! To je skvelé!“


  „Ty si sa zbláznil,“ povedal sucho.


  Ján neodvetil. Dumal a prechádzal sa pred ohromeným Gašparom hore dole.


  „No, Zuzana si chúďa chvíľu poplače a vydá sa za Rafaela,“ skonštatoval napokon. „A ty! Ty sa dostaneš do rodiny najmocnejšieho muža v krajine!“


  „Vari si nemyslíš, že sa Zuzany niekedy vzdám?“ čudoval sa Gašpar.


  Ján sa zarazil.


  „No... nie? Samozrejme, že nie. Ehm,“ odkašľal si a po chvíľke trápneho ticha priateľovi úprimne povedal: „Nebuď hlúpy! Toto je životná príležitosť! Veľmi by som ti to prial,“ chytil druha za plecia.


  Gašpar sa mu vymkol. „Vravím, zbláznil si sa!“


  Ján rozhodil rukami.


  „Odpusť. Zabudol som, že si pravý rytier. Vieš však, čo by to pre teba znamenalo?“ pokúšal priateľa naďalej.


  „Možno by si si ju mal vziať ty!“ štekol.


  „A daj mi pokoj,“ zahováral Ján prirýchlo. „Ja sa tak skoro neožením. Navyše, poviem ti úprimne, Barbora sa mi nepáči. Je namyslená. Vie, kto je a vie, akú má cenu. Všetci sa predháňajú, aby si ju naklonili,“ rozhorčoval sa.


  Gašpar na priateľa skúmavo pozrel. „Ó, mladého pána mrzí, že ho panna Barbora ignoruje.“


  „No určite!“ bránil sa horlivo.


  „Ba veru!“ nedal sa mladý Suňog.


  „To odvoláš!“ skríkol Ján a tresol ho po pleci. On sa len smial a krútil hlavou. Ján sa ale nemienil vzdať a buchol ho znova. Príliš silno.


  „Drgol si do mňa?“ prestal sa naraz Gašpar smiať a výhražne sa oproti Jánovi postavil.


  „No drgol. A drgnem znova, ak neodvoláš!“ znova sa zahnal jeho smerom.


  Gašpar sa uhol a úder vrátil. Ján sa uškrnul a bez varovania sa vrhol na svojho druha. Pochytili sa za pasy. Tuho do seba zakliesnení snažili sa jeden druhého zhodiť na zem. Obaja s vykročenými pravými nohami tlačili toho druhého, jednou rukou do hrude a druhou za hlavu. Ján sa stále usmieval popod fúzy, naraz prelomil tlak a schmatol Gašpara za lakeť. Podkopol mu nohu. Suňog sa zviezol na zem, a ako padol, Ján naňho skočil a obkročmo prisadol. Ruku mu pritlačil pod bradu. Teraz sa už víťazoslávne rehotal.


  „Odvolávaš?“


  Gašpar bezmocne pokýval hlavou, že áno.


  Ján uvoľnil tlak. Postavil sa a pomohol i kamarátovi. Ten ho ešte naposledy drgol. „Je to mocná žena, tá Barbora, keď sa my dvaja kvôli nej pobijeme!“


  Ján neodpovedal. Mlčky vykročili za súdkom piva.


  


  Na slávnosti na počesť úspechu v Sedmohradsku a Moldavsku držal Gašpar spolu s Jánom stráž za Matejovým chrbtom. O víťazstve nad moldavským vojvodom však pochyboval.


  Uhorský kráľ rozdával odmeny za zásluhy pri potlačení povstania a Gašpar s malou dušičkou očakával, či náhodou neohlási jeho zasnúbenie s palatínovou dcérou. Kráľ si totiž len máločo nechal vyhovoriť. Keď však Matej s dobrou náladou vyzval hostí k zábave, mladý zeman si vydýchol. Očkom pozrel na svojho priateľa.


  Ján sa netváril vôbec dôstojne. Bol namrzený, že sa mu dnes ušla táto úloha, hoci by to mala byť česť. Mladý Podmanický však miloval dvor a život na ňom a radšej by sedel za stolom a oddával sa hodovaniu.


  Gašpar bol rád, že je ušetrený konverzácie s mladými dámami, s ktorými by nebodaj musel i tancovať.


  Ján doňho nenápadne štuchol a pohľadom ukázal smerom k skupinke dievčat. Jej stredobodom bola dievčina, tak sedemnásť-osemnásťročná, oblečená v drahých šatách červenej farby. Štíhla, priam chudá, s vysokým čelom, ktoré ešte zvýrazňovali svetlohnedé, nahor vyčesané vlasy, vzadu upravené do zložitého účesu. Oči mala hnedé, úzke a blízko pri sebe. Dievčatá okolo nej štebotali, ona sa však neusmievala a ostávala vážna.


  „To je Barbora,“ šepol.


  Gašpar si ju so záujmom obzeral. Pôsobila namyslene, ale možno iba nemala dobrú náladu. Poprípade bola len smutná. Naraz k nemu obrátila pohľad a dívala sa mu priamo do očí. On neuhol. Hľadeli na seba a on nevedel, čo to má znamenať. Prvá sa odvrátila Barbora a viac na neho v ten večer nepozrela.


  Keď Matej oboch priateľov konečne prepustil, bolo takmer ráno a do prvej omše ostávala asi hodina. Ján ešte využil tú chvíľu, aby sa pripojil k hosťom, čo hodovali ďalej.


  Gašpar si mienil zdriemnuť. Z Rytierskej sály Žigmundovho paláca vyšiel na nádvorie a kráčal smerom k barakom, kde bola ubytovaná kráľovská stráž. Znenazdajky sa pred ním vynorila zahalená postava. Tasil meč. Postava vyľakane zhíkla. Spoznal, že je to žena. Ustúpila o pár krokov. Schoval zbraň. Čakal. Zhodila kapucňu dlhého plášťa a odhalila mu svoju tvár. V bledom svetle blikotajúcich smolníc poznal palatínovu dcéru. Nič nevravela, len naňho hľadela.


  Naraz sa zvrtla a chcela ujsť. Chytil ju za ruku. Nechtiac si ju pritiahol blízko k sebe. Sám akoby sa svojho činu zľakol a dievča pustil. Ostalo.


  „Vraj ste ma odmietli. Je to pravda? Odpovedzte!“ dožadovalo sa. Snažilo sa pôsobiť tvrdo, avšak on pobadal, že sa chveje.


  „Mrzí ma to, Barbora,“ oslovil ju. „Už som sa niekomu sľúbil... A hoci sa nemôžeme vziať, nedokážem milovať nikoho iného.“


  „Je to tá zemianka z Nededze? Nemôžete jej dať prednosť predo mnou! Musíte byť blázon!“ Zdalo sa, že sa hnevá.


  Gašpar vysvetľoval:


  „Ľúbim ju. Už dlho. A ona mňa. Boli sme zasnúbení.“


  Vybuchla.


  „Ste hlupák! Čo má ona a ja nie?!“


  Nechápavo hľadel na mladú ženu. Neodpovedal.


  „Budete to ľutovať!“ vykríkla a chcela odísť.


  „Barbora, počkajte!“ zvolal na ňu. Mlčky na ňu hľadel a potom jej vzal dlaň do svojej ruky. „Nesmiete sa na ňu hnevať,“ povedal jemne. „Na mňa áno, ale na ňu nie.“


  „Ja inak nemôžem,“ odvetila hnevlivo. Vytrhla sa mu a ušla. Vyjavený mlčky hľadel za dievčinou strácajúcou sa v temných obrysoch Budínskeho hradu. Nemohol tušiť, čo sa skrýva za jej hnevom.


  Barbora nemohla zaspať. Myslela na Gašpara. Otec jej rozprával príbeh z minuloročnej poľovačky na Bystrici. Ako zachránil Zuzanu. Michal Orság sa dal vtedy počuť, že ak by bol Gašpar v jeho službách, nechá ho zbičovať a pošle späť do Jasenice. Viac by mu nesmel prísť na oči. Myslel si, že jeho veličenstvo je voči „tomu chlapcovi“ veľmi zhovievavé. Pripisoval to však Ladislavovi Podmanickému a jeho vplyvu na kráľa, keďže mladý Suňog bol pod jeho ochranou.


  V Barbore tým vyvolal akurát predstavy rytierskeho záchrancu. Vo svojich snoch si priala, aby aj ona získala takého oddaného manžela. Ešte k tomu mladého a pekného. Nerobila si však ilúzie. Bola dcérou najvyššieho hodnostára v krajine, a na jej city nik nebude brať ohľad. Ujde sa jej niekto významný, ale starý a škaredý. Ako jej sestre...


  Keď jej otec oznámil, že pre ňu vybral práve mladého jasenického vojaka, skoro vyskočila od radosti z kože. Gašpara už pred časom videla na dvore v blízkosti kráľa. So svojimi dvornými dámami si po večeroch šepotali o šľachtických mládencoch. Ktorý by stál za hriech, a o ktorého netreba zavadiť pohľadom. A on rozhodne patril medzi tých prvých.


  Iným dievčatám sa páčil mladý Podmanický. Jej sa však zdalo, že Ján je vetroplach. Mal úsmev pre každú, pozornosťou obdarúval všetky dievčatá zaradom. Šarmu mal na rozdávanie, a tak s ním aj nakladal. Nevšímala si ho. Nezaujímal ju.


  Chcela niekoho, kto bude mať oči len pre ňu. Gašpar svoj zádumčivý pohľad málokedy venoval nejakej žene. Netancoval, nezvŕtal zakaždým nejakú inú. Bol tajomný. Vôbec nepochybovala, že mladý Suňog bude ponukou na sobáš s ňou poctený. Rovnako ako ona sama. Spoločníčky jej závideli, aj keď občas niektorá – asi zo žiarlivosti utrúsila poznámku o tom dievčati. No ona si verila. Vedela, že má navrch. Veď iní by pre jej ruku trebárs aj skočili do Dunaja.


  To sklamanie, keď zistila, že chce dať prednosť obyčajnej zemianke, ju temer omráčilo. Nikdy mu neodpustí! Hanbila sa. Sama seba sa pýtala, prečo pre neho nie je dosť dobrá? Čo teraz? Čaká ju osud jej sestry? Plakala odvtedy skoro každú noc. Od hnevu a ľútosti. Alebo to bola nenaplnená túžba?


  Ani tejto noci dobre nespala. Sklamané nádeje v nej prebúdzali predstavy, aké by to bolo, keby ju chcel. Možno si to ešte rozmyslí, možno zváži, čo by pre neho ich sobáš znamenal. A ona sa už postará, aby na tú z Nededze zabudol. Jeho pretrvávajúci dotyk pálil a prinášal snenie o nepoznanej vášni a horúcich bozkoch. Bol pre ňu symbolom nespútanosti, tak protichodnej k jej vlastným spoločenským obmedzeniam. Cítila sa zošnurovaná tým, ako málo môže, a koľko toho musí. Toľko sa od nej očakáva! On by ju oslobodil a priniesol jej do života závan slobody. Milovala by ho celou svojou podstatou a on by jej oddanosť oplácal láskou a neutíchajúcou náruživosťou.


  Ráno sa cítila unavená. Keď nasledovaná spoločníčkami vychádzala z paláca, natrafila na Gašpara s Jánom. Takmer sa s nimi zrazila. Skoro sa jej zastavilo srdce. Keď si ten okamih neskôr premietala, usúdila, že to bolo znamenie od Pána Boha.


  Gašpar sa pozdravil jemným úklonom. Sotva naňho prekvapená pozrela. Mladý Podmanický sa na palatínovu dcéru v rozpakoch usmial. Zdala sa mu nevyspatá a smutná. Chcel prerušiť trápnu chvíľu, tak povedal: „Zlá noc?“


  Neodpovedala. Sklopila zrak a pridržala si šaty, aby prekročila ľadovú brečku na nádvorí. Ján jej chcel podať ruku, ale ona nereagovala. Bez pozdravu mierila do kostola.


  Obaja hľadeli za skupinkou dievčat, kým nezmizla za rohom.


  Gašpar spýtavo hľadel na priateľa.


  „Zlá noc?“ zopakoval jeho otázku. „Rovno si jej mohol povedať, že vyzerá hrozne! Kde je tvoj očarujúci úsmev a temperament? Veď vieš, že ja nimi neoplývam.“


  „Šetrím si ho pre tie, ktoré o to stoja,“ povedal priateľ urazene. Gašpar naňho začudovane pozrel, nadvihol obočie, ale radšej mlčal.


III. Svadba



Hlahol zvonov varínskeho kostola sa rozliehal údolím Hradečnice a hlásil radostnú novinu. Žilinský mestský kapitán Sandrin Nedecký si berie za manželku Máriu Marcibáni. Bol týždeň po Hromniciach a do Nededze zavítali hostia zo širokého okolia. Veľké vyhrievané stany požičal Nedeckým Ladislav Podmanický, podávalo sa tam jedlo a pitie.

Nevesta žiarila od šťastia. Krásna a usmiata delila sa o radosť s celým svetom. Po všetkom utrpení jej vlastné šťastie pripadalo ako sen. Stále akoby nemohla uveriť, že sa zo zajatia z bratríckeho tábora vo Veľkých Kostoľanoch vrátila živá. Napriek bolesti, čo si odtiaľ niesla, sa napokon rozhodla nevstúpiť do kláštora. Vybrala si lásku.

Hrdý ženích prijímal gratulácie a staral sa o spokojnosť prítomných.

Gašpar prišiel len z úcty k Sandrinovi. Vidieť Zuzanu po boku Rafaela bolelo a útechu nachádzal vo víne. Červený mok sa mu rozlieval po duši a otupoval bolesť. Otec stál pri ňom. Gašpar vedel, že naňho dozerá.

Zuzana sa usmievala cez slzy. Vlasy mala rozpustené, na hlave len venček z farebných zamatových kvietkov v strede s drobnými kamienkami. Bola Márii vždy poruke a snažila sa pôsobiť veselo. Nechcela neveste kaziť deň. S Gašparom na seba vrhali dlhé smutné pohľady. Pichalo ju pri zlomenom srdci. Bezmocnosť bola taká ťaživá!

Lenže... ešte sa predsa nevydáva! Naozaj ju Boh vrátil späť, aby takto trpela?

Gašpar by ju najradšej uniesol, alebo sa túžil aspoň priblížiť a povedať pár slov. Dotknúť sa jej zlatistých vlasov. Chytiť za ruky a ohriať jej dlane vo svojich.

No Hatňanskí ju strážili. Rafael za ňou chodil ako tieň.

Ján Podmanický priateľa neopustil.

„Nesmúť, vydáva sa Mária, nie Zuzana!“ Štuchol do priateľa, snažil sa ho povzbudiť.

Naraz sa ľudia rozostupovali a uvoľňovali cestu mohutnému chlapovi so širákom, spod ktorého padali spletené vrkôčiky prešedivených vlasov. Súkenné gate mal prepásané širokým vybíjaným opaskom a cez plecia prehodenú huňu. Zastal pred priateľmi a oprel sa o valašku. Spoza neho vykukla strapatá hlava.

„Vojvoda Rusnák!“ skríkol Ján. „A Stanko! Nože sa ukáž chlapče, ako si povyrástol!“

Stále opálená tvár tižinského vojvodu so širokou bradou a výraznými lícnymi kosťami sa usmievala. Zvítali sa, ako sa patrí. Minulý rok spolu dobyli zbojnícky tábor na Kysuciach a navzájom si zachraňovali životy. To robí z mužov priateľov na život a na smrť.

Vojvoda chytil Jána a Gašpara každého za jedno plece.

„Vidím zocelených mladých mužov,“ pochválil ich. „Už nie ste tými nevycválanými mladíkmi. Prešli ste krstom ohňom.“

Hoci ani Ján ani Gašpar netušili, čo tým presne myslí, mladý Podmanický prikývol.

„Nuž, aj tak sa dá opísať naša prvá vojenská skúsenosť ďaleko od domova, v Sedmohradsku.“

Gašpar mlčal, a keď si ho vojvoda premeriaval, nesklopil zrak. Hľadel do jeho temných očí akoby čakal na ortieľ.

Vojvoda napokon nadvihol obočie a len hlesol:

„Zaujímavé. Si voľajaký iný ako naposledy. Musíte mi porozprávať, čo ste všetko zažili!“

Naraz jeho pohľad spočinul na Zuzane hľadiacej smerom k nim.

„To dievča,“ kývol hlavou Zuzaniným smerom. „Sandrinova neter,“ povedal sucho a potom zamračený dodal: „Je na nej niečo zvláštne.“

Ján zmĺkol a Gašpar takmer prestal dýchať. Okolo srdca sa mu rozlial mráz. Niežeby vonku nebolo dosť chladno. Nadýchol sa na odpoveď, ale vtom k nim pristúpil Ladislav Podmanický. S pani Alžbetou boli ctenými hosťami. Zvlášť bystrická pani, ktorá nad Máriou držala ochrannú ruku a zabezpečila, aby nebola len chudobnou nevestou.

„Ó, toto bude legendárny tižinský vojvoda! Je mi cťou ťa spoznať, Rusnák,“ usmieval sa bystrický pán.

„Vaša milosť,“ uklonil sa valach.

„Hneď sa s tebou chcem zoznámiť bližšie, len tuto Gašparovi potrebujem niečo povedať.“

Nechali ich samých.

Ladislav chvíľu uvažoval. „Nuž chlapče,“ začal a Gašpar podľa tónu poznal, že veru nemá dobré noviny. „Juraj Hatňanský nechce o zrušení zasnúbenia Zuzany a Rafaela ani počuť. Je taký tvrdošijný. Mám pocit, akoby sa mi chcel pomstiť, že som si vtedy vybral teba a nie Rafaela.“

Keď bol Ján malý a pán Ladislav vyberal pre svojho syna spoločníka, dal prednosť Gašparovi z Jasenice pred Rafaelom z Hatného.

„Veď to bolo tak dávno!“ zvolal Gašpar, hoci vedel, čo to pre Rafaela vtedy znamenalo. Veľké poníženie a odsúdenie na toho „chorľavého, hodného skôr štúdia ako boja.“

„Tak teraz neviem, synak,“ rozhutoval Ladislav. „Možno by si si Barboru mal predsa len vziať.“

„To nebude možné.“

„No, existuje ešte jedna možnosť. Len sa môže stať, že nebudeš mať ani Zuzanu ani Barboru. Pripravíš sa o veľké príležitosti.“

„Je mi to jedno. Bez Zuzany nemá môj život zmysel!“

„Poviem pravdu. Už dlhšie som zvažoval, že by som Jána oženil s palatínovou dcérou,“ začal Ladislav a Gašpar naň začudovane hľadel. „Jánovi som to spomenul ešte niekedy dávno, minulý rok, potom sme to už nerozoberali. Vieš, vzťahy medzi mnou a Michalom Orságom nie sú ideálne a sobášom by sa veľa vecí vyriešilo.“

„To je pravda. Myslím, že tí dvaja by sa k sebe hodili,“ prikývol mladý zeman.

„Nevadilo by ti to? Keby palatín a kráľ zmenili názor. Žeby Janko a Barbora... Veď vieš.“

„Nie. Prajem mu to, naozaj. Budem vám zaviazaný, vaša milosť!“

„Dobre. Pokúsim sa. No môjmu synovi zatiaľ nič nehovor. Ak to nevyjde...“

„Rozumiem.“



Gašpar sa Rafaelovi vyhýbal, ako mohol. K stretnutiu však predsa došlo. Rafael bol chudý a bledý a na ústach mal zaschnutú krvavú chrastu.

„Čo si stváral?“ čudoval sa Gašpar. „Vari si sa nepobil?“

„Nie. To môj otec.“

„Och, kvôli Zuzane?“

„Ako inak,“ povzdychol si budatínsky pán. „Vysvetľoval som mu, že vás dvoch nič nerozdelí. Akurát som ho rozzúril. Vyťal mi,“ uškrnul sa. „Vraj som neambiciózny. Že sa mám o Zuzanu poruvať. Získať si ju. Nevzdať sa...“

„Myslí to dobre,“ utešoval ho na vlastné prekvapenie Gašpar. „Možno by si sa ozaj nemal vzdávať... Nemal by si stále brať na niekoho ohľad. Akokoľvek to dopadne, na teba sa nehnevám. Hnevám sa na osud. Je nespravodlivý.“

Hlas, čo sa odrazu ozval za nimi, patril Jurajovi z Hatného. Vysoký chudý muž s výraznými lícnymi kosťami a dlhými šedivými fúzami sa na Gašpara mračil. Vráska nad nosom, zvislá hlboká ryha, dodávala jeho tvári namosúrený výraz.

„Presne tak, synak,“ zamiešal sa do ich rozhovoru. Pohŕdavo si obzeral Gašpara a porovnával ho s Rafaelom. „Osud je málokedy spravodlivý. Spravodlivosti sa ale dá učiniť zadosť. A preto si Rafael vezme to dievča! Ty už si nad ním vyhral. Už nemáš viac právo...“

Gašpar nevedel ako, ale naraz stál pri ňom jeho otec Matej.

„Nikdy som si nemyslel, že si taký zlomyseľný, pán brat. Naše vzťahy sa mi zdali vždy priateľské. Nemôžeš sa hnevať na môjho syna. Bol ešte dieťa. Ak sa hneváš na mňa, mal si si to vybaviť ako muž s mužom. Nie sa mstiť na mladých.“

„Hovor si, čo chceš, pán brat.“ Hatňanský sa s pocitom zadosťučinenia na Mateja víťazoslávne díval. „Dlho som čakal na túto chvíľu. To poníženie, čo si mi vtedy spôsobil, vo mne ešte teraz tlie!“

Tvár mal skrivenú hnevom. „Tvoj syn nemôže neustále vyhrávať nad mojím. Zuzanu si vezme len cez moju mŕtvolu! To ti prisahám! Nedovolím, aby ešte niekto niekedy urazil môj rod! Tak ako vtedy Ladislav Podmanický, keď si namiesto Rafaela vybral tvojho fafrnka. A už vôbec nepripustím, aby ten istý fagan ukradol Rafaelovi aj nevestu. Spravím preto všetko. Všetko!“

„Otec!“ chcel namietať Rafael, ale Juraj ho umlčal pohľadom. Vedel, čo mu chce povedať. Že sa nemá neustále podriaďovať. Že má poznať svoju cenu. Že je Hatňanský, preboha!

Juraj sa nimi viac nezaoberal a ukázal Suňogovcom chrbát. Odchádzal rázne, zjavne rozladený.

Rafael mykol bezmocne plecami a pobral sa za ním.

Ohromený Gašpar nedbal na chlácholivé otcove slová. Bezcieľne sa motal pomedzi hostí a vyhýbal sa všetkým známym. Kroky ho zaviedli do stanu, kde takmer nikoho nepoznal. Zvalil sa na lavicu a premýšľal. Chce ísť preč. Sandrin to iste pochopí. Chvíľu bezmocne hľadel do prázdna. Už mu na ničom nezáležalo.

Nevedel či zadriemal, ale strhol sa, keď ho malý Jurko poťahoval za rukáv.

„Gašpar, Gašpar,“ šepkalo chlapča opatrne.

„Čo je, deje sa niečo?“ postrapatil mu Gašpar vlasy.

„Zuza ťa čaká vzadu v humne za kúriou. Ponáhľaj sa!“

Gašpar vyskočil na rovné nohy.

„Ako...?“ chcel sa malého chlapca povypytovať, ale ten ho len posúril: „Ponáhľaj sa, čo ak ju začnú hľadať?!“

Musel sa ovládať, aby nebežal. Nenápadne kľučkoval okolo svadobčanov a vydýchol si, keď na opačnej strane dvora videl Podmanických spolu s Hatňanskými a Nedeckými. Prebehol k hospodárskym stavaniam, nikde na nikoho nenarazil. Vošiel do drevenej šopy plnej sena, s rebríkom vedúcim nahor.

Hore v šere sa zjavila zlatovlasá Zuzanina hlava.

„Rýchlo!“ zvolala dievčina.

Vybehol za ňou. Čakala na rozprestretej belostnej plachte. Kľačala a usmievala sa.

„Ako si...?“ chcel sa spýtať, ale posadila ho k sebe a pobozkala.

„Gašpar, chcem aby si to bol ty!“

Najskôr nerozumel, potom sa spamätal.

„Zuzana, to nejde...“

„Nechceš ma?! Možno sa už tešíš na palatínovu dcéru,“ povedala dráždivo a naklonila hlavu, aby naňho hľadela zvrchu.

Povzdychol si.

„Barboru si nevezmem.“

„Ani ja Rafaela...“

„Si žena. Nič nezmôžeš,“ pohladil ju po tvári.

„Vstúpim do kláštora!“ povedala vzdorne.

„Hlupáčik,“ pobozkal ju. „Navyše, poznajú na tebe, že si sa vyváľala v sene!“ uškrnul sa.

„Kdeže! Na to tu je plachta. A vlasy, ako si si mohol všimnúť, mám rozpustené. Zatiaľ som slobodná. Takže môžem,“ vravela prehnane dôležito, ale oči sa jej smiali.

„No Rafael...“



























„Mali?“

